Erling Olsen
Erling Olsen, Erling Heymann Olsen, 18.4.1927-27.6.2011, dansk politiker; søn af Albert Olsen, bror til Olaf Olsen. Erling Olsen blev cand.polit. i 1953 og dr.polit. i 1971.
I 1970 blev han professor i nationaløkonomi ved Københavns Universitet, men udnævntes samme år til rektor for det nyoprettede Roskilde Universitetscenter, RUC, hvor han i 1971 blev professor.
I 1973 afgik han som rektor, men tog først sin afsked som professor ved RUC i 1982. I 2010 blev han udnævnt til æresdoktor ved Roskilde Universitet.
Erling Olsen var MF for Socialdemokratiet 1964-66, 1971-73 og 1975-98. Han var boligminister 1978-82 og justitsminister 1993-94 og afsluttede sin politiske karriere som formand for Folketinget 1994-98.
Ud over en række bøger om økonomiske og politiske emner skrev Erling Olsen erindringsbogen Fra ælling til ugle (1998).